Inga Sparre Dahl

Inga Sparre Dahl (født Sparre 1. november 1877 i Bergen, død 1. april 1963 i Oslo) var en norsk skuespillerinne, med en innholdsrik og omflakkende karriere. Store deler av livet opptrådte hun på de samme stedene som ektemannen Sophus Dahl.


== Familie ==
Inga Sparre Dahl var datter av stadsfysikus Ola Jakob Lous Sparre og Edvardine «Dina» Lampe. Hun ble i 1902 gift med skuespiller Sophus Dahl.


== Liv og virke ==
Inga Sparre Dahl var sesongen 1899-1900 skuespillerelev ved Sekondteatret i Christiania Tivoli, og i sesongen 1900-1901 skuespiller samme sted, under ledelse av Ludovica Levy. Om sistnevntes innflytelse på henne, skrev hun blant annet at «Det hvilte en fortryllelse over den tiden da vi hadde den lykke å komme til Sekondteatret under Ludovica Levys instruksjon. Fru Levy var sjelen, ånden og inspirasjonen i hele scenens li. Tennende, flammende, uforlignelig var hun i sin instruksjon, mektig og myndig».I 1901 reiste hun på turné med ekteparet Ludovica Levy og Dore Lavik. Sesongen 1902-1903 reiste hun med Norska Skådespelaresällskapet, før hun i 1903-1905 var ansatt ved Fahlstrøms Theater. Hun var ved Den Nationale Scene i fødebyen Bergen i 1907-1910, og reiste i perioden 1910-1911 med turnéselskapet Det nye Teater. Hun var tilknyttet Trondhjems Nationale Scene i 1911-1918, og Stavanger Teater i 1918-1921. Sesongen 1921-1922 var hun ved Intimteatret i Kristiania, og i årene 1922-1927 ved Det norske Teatret. Senere spilte hun ved flere forskjellige teatre i Oslo, blant annet Det nye Teatret.
Inga Sparre Dahl hadde i mars 1900 sin første større rolle som Dronning Bathilda i enakteren Teja, som inngår i trilogien Morituri, på Sekondteatret. Som de fleste skuespillere opplevde hun teateranmeldere både på godt og ondt, men ved en tolkning av rollen som Viola i Helligtrekongersaften av Shakespeare i 1909 ble hun usedvanlig godt mottatt: «Inga Sparre Dahl, hendes navn være skrevet med ildskrift; thi kjærlighedens ild og romantikens klare flamme lyst du af hendes øjnes spil og stemmens klang. Som den lille forklædte Cæsario var hun den, som fik romantikens strenge til at klinge eget og hun gjorde de svulmende ord levende blant os.»


== Roller i utvalg ==
Dronning Bathilda i Teja av Hermann Sudermann (Sekondteatret, 1900)
Yaneta i Den røde kappe
Teresina i Renaissance
Johanne Dahlstrup i Under Loven av Edvard Brandes (Nationaltheatret, 1902)
Regisse i Svend Dyrings hus (Fahlstrøms Theater, 1903)
Flora i Orfeus i Underverdenen (Fahlstrøms Theater, 1904)
Ida i Fribillet til Nordkap (Fahlstrøms Theater, 1905)
Agda i Johan Ulfstjerna av Tor Hedberg (Nationalturneen, 1907-1908)
Alberta i Naar den ny vin blomstrer av Bjørnstjerne Bjørnson (Nationalturneen, Kristiansund, 1909)
Viola i Helligtrekongersaften av Shakespeare (Nationalturneen, 1909)
Hallen i Kampene i Stefan Borgs Hjem av Arnold Busck (Det nye Teater, 1910)
Gerda i Pelikanen av August Strindberg (Intimteatret, 1922)
Ilse i Vaarbrytning av Frank Wedekind (Intimteatret, 1922)
Ofelia i Othello av Shakespeare (Det norske Teatret, 1926)


== Referanser ==


== Kilder ==
Jensson, Liv (1981). Biografisk skuespillerleksikon. Universitetsforl. s. 42. ISBN 8200056228. 
Dahl, Sophus (1959). Teaterminner. Dreyer. 
Inga Sparre Dahl i Scenewebarkivet


== Eksterne lenker ==
(no) Inga Sparre Dahl hos Sceneweb